Diari Oficial de la Generalitat Valenciana


Sumari del DOGV 7694, del 11-01-2016 (2016/37)

RESOLUCIÓ de 23 de desembre de 2015, del president de l'Institut Valencià de Competitivitat Empresarial (IVACE), per la qual es convoca una Borsa de personal expert 2016 per a la prestació de servicis especialitzats en matèria d'internacionalització a les empreses a través de l'IVACE.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7694

Data del DOGV
:   11-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/37


Data del document
:   23-12-2015

Organisme emissor
:   Institut Valencià de Competitivitat Empresarial

Tipus de document
:   Resolució

RESOLUCIÓ de 23 de desembre de 2015, del president de l'Institut Valencià de Competitivitat Empresarial (IVACE), per la qual es convoca una Borsa de personal expert 2016 per a la prestació de servicis especialitzats en matèria d'internacionalització a les empreses a través de l'IVACE. [2016/37]  
L'Institut Valencià de Competitivitat Empresarial (IVACE) té entre les seues competències el suport a les empreses de la Comunitat Valenciana per a impulsar el seu accés als mercats internacionals a través de distints instruments.  
Entre els instruments es troba el suport a la internacionalització de les PIME per mitjà de la prestació de servicis de consultoria i tutoria perquè milloren la seua estratègia en els diversos àmbits de la internacionalització. Amb això, es pretén dotar les PIME de la Comunitat Valenciana dels instruments i ferramentes que els permeten gestionar la seua estratègia d'internacionalització per a guanyar posició competitiva internacional. En este sentit, es considera convenient la prestació de servicis dirigits a empreses amb escassa experiència en distints àmbits del comerç exterior que estiguen considerant la internacionalització com a ferramenta de millora del seu posicionament.  
Per a això l'IVACE, en el marc Programa Operatiu FEDER CV 2014 € 2020, instrumenta la prestació d'estos servicis entre les PIME que ho sol·liciten i una borsa d'experts prèviament seleccionats a través de la present convocatòria a fi de garantir uns servicis que complisquen els objectius.  
En atenció de tot el que s'ha exposat, i de conformitat amb l'article 4.2.i del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, resolc:  
  
Article 1. Objecte  
La present resolució té per objecte posar en marxa una convocatòria per a seleccionar i homologar proveïdors de servicis d'assessorament especialitzat en internacionalització per a assessorar les empreses que sol·liciten a l'IVACE rebre assessorament en matèria d'internacionalització per a l'any 2016 i fins que no es convoque una nova borsa de personal expert per l'IVACE.  
Una vegada constituïda la borsa, l'IVACE rebrà les sol·licituds de les empreses interessades i seleccionarà l'expert de dins de la borsa que millor s'adeqüe a les característiques d'eixes empreses i a l'assessorament sol·licitat.  
  
Article 2. Definicions  
Per a esta convocatòria, s'establixen les definicions següents:  
  
- Empresa participant: empresa que presentarà la sol·licitud d'assessorament especialitzat en matèria d'internacionalització a l'IVACE, i que, després de la valoració prevista per a això, rebrà les sessions de consultoria especialitzada per part del personal expert en internacionalització empresarial integrat en la Borsa d'experts 2016.  
- Personal expert: persones físiques o jurídiques que s'adherisquen a la present convocatòria per reunir els requisits exigits i que es comprometen a prestar els servicis d'assessorament especialitzat en internacionalització a les empreses participants en algun dels programes que s'expliquen en l'annex. El conjunt d'adhesions validada conformarà la Borsa de personal expert 2016.  
  
Article 3. Característiques de l'assessorament a prestar pel personal integrat en la Borsa de personal expert 2016  
L'assessorament especialitzat serà realitzat per professionals amb experiència en diversos àmbits de la internacionalització d'acord amb les actuacions previstes que més avall s'indiquen:  
1. Tutoria d'iniciació a l'exportació.  
2. Tutoria de contractació pública internacional  
3. Assessorament per a presentació d'ofertes en contractació pública internacional.  
4. Expornet, tutoria en màrqueting digital internacional.  
5. Assessorament en estratègies de marca i comunicació internacional.  
6. Assessorament per a la cooperació internacional.  
7. Tutoria de finançament internacional.  
La labor del personal expert seleccionat i assignat a les empreses participants del programa aprovat per l'IVACE, serà formar i/o assessorar les persones indicades per l'empresa participant en totes les qüestions i estratègies adequades de cada àmbit d'actuació. Per a tot axiò, es descriu en els annexos a esta convocatòria el contingut i detalls específics dels programes a desenrotllar.  
El personal expert ha d'estar en condicions d'oferir els servicis proposats a qualsevol empresa de la Comunitat Valenciana que ho sol·licite amb independència del municipi en què s'ubique l'empresa.  
  
A fi de verificar l'eficàcia del programa i el treball del personal expert, IVACE realitzarà una labor de seguiment i podrà sol·licitar tant a l'empresa participant com al personal expert un informe amb qüestions relatives al funcionament i desenrotllament del treball que permeta avaluar i portar un seguiment de les incidències que es puguen produir.  
  
  
Article 4. Tarifes i duració màxima  
La retribució i la duració pels servicis d'assessorament en matèria d'internacionalització prestats s'ha d'ajustar als límits següents:  
  
Per cada servici que presten els experts es firmaran dos contractes:  
?un entre l'empresa participant i l'expert, en el qual aquella sufragarà el 10 % del cost del servici, i  
?un altre entre l'expert i l'IVACE, que abonarà el 90 % restant del cost del servici.  
La retribució es farà efectiva en el moment de finalització de cada una de les fases, si és el cas, de què conste el servici, segons la descripció del programa definit en annex a esta resolució en què aquell s'emmarca, i després de la presentació dels corresponents entregables indicats igualment en la descripció del programa, així com de la/les factura/es corresponent/s expedida/es d'acord amb la normativa. En tot cas, el màxim a percebre pel personal expert com a remuneració per part de l'IVACE és de 17.999 euros.  
Queden incloses en la retribució les despeses de desplaçament i qualssevol altres que siguen necessàries per al desenvolupament del servici descrit en les presents bases.  
La contribució econòmica que l'IVACE realitza al personal expert pels servicis prestats compta amb un finançament del 50 % amb càrrec a FEDER Programa Operatiu de la Comunitat Valenciana 2014-2020, dins de l'eix prioritari 1 millora de la competitivitat de les PIME, prioritat d'inversió 3 d) objectiu específic «promoure el creixement i la consolidació de les PIME, en particular millorant el seu finançament, tecnologia i accés a servicis de suport avançats».  
En este sentit, resulta d'aplicació el Reglament (UE) núm. 1303/2013, del Parlament Europeu i del Consell de 17 de desembre de 2013, pel qual s'establixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'establixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE L347 20.12.2013) i la resta de normativa sobre Fons Estructurals.  
Eixa contribució és incompatible amb un altre finançament regional, nacional o comunitari finançat per fons estructurals i d'inversió europeus diferents de FEDER, per un altre objectiu, per un altre Programa Operatiu, pel Fons Europeu Agrícola de Desenvolupament Rural (FEADER), o pel Fons Social Europeu (FSE).  
La suma de la remuneració total a percebre pel personal expert tenint en compte ambdós contractes serà com a màxim l'import reflectit en este article. El personal expert quedarà subjecte a un codi de conducta tutelat per l'IVACE que es podrà descarregar de la web d'IVACE http://www.ivace.es.  
  
Article 5. Característiques dels servicis prestats pel personal expert i obligacions derivades  
1. Característiques: els servicis d'assessorament prestats a les empreses participants comptaran amb una bonificació del 90 % de l'import del preu.  
La bonificació està subjecta als límits màxims, obligacions i requisits propis del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
  
2. Obligacions derivades per al personal expert: el personal expert, quan facture els servicis a les empreses participants, ha d'indicar el percentatge bonificat sobre el preu de mercat, així com la declaració que eixa bonificació està subjecta al règim de minimis i cofinançada per FEDER Programa Operatiu de la Comunitat Valenciana 2014-2020.  
  
  
Article 6. Constitució de la Borsa de tutors 2016  
6.1. Criteris d'avaluació:  
Les persones físiques o jurídiques que desitgen inscriure's en la Borsa de personal experts 2016 d'IVACE Internacional han de complir els requisits indicats a continuació, i la selecció es realitzarà en règim de concurrència competitiva en funció de la puntuació obtinguda segons els màxims indicats:  
  
6.2. Presentació de sol·licituds d'adhesió:  
Les persones físiques o jurídiques que desitgen inscriure's en la Borsa de personal expert 2016 han d'aportar en la data límit de 29 de gener de 2016, la documentació següent:  
1. Sol·licitud d'adhesió segons el model disponible en la pàgina web d'IVACE: http://www.ivace.es.  
2. Fotocòpia simple de títols o diplomes a acreditar (es valoraran els títols relacionats directament amb l'àrea específica del programa a què es presenta com a candidat).  
3. Acreditació suficient de l'experiència professional indicada.  
4. Títols oficials expedits per l'Escola Oficial d'Idiomes, certificats expedits per organismes i institucions oficials estrangeres, diplomes expedits per organismes de reconegut prestigi que acrediten el nivell de coneixement de l'idioma, o declaració del professional. En els dos últims supòsits, IVACE podrà realitzar les proves que estime convenients per a avaluar el nivell d'idioma del professional.  
5. Per al personal expert que desitge adherir-se a l'apartat de Cooperació Internacional: metodologia per al desenrotllament del programa.  
6. Acreditació suficient dels mèrits indicats.  
En el cas que siguen persones jurídiques les que desitgen aportar professionals a la ?Borsa de personal expert 2016, la inscripció ha de fer-se per part de les persones jurídiques, amb les seues dades completes, però aportant les dades i CV dels professionals proposats, perquè puguen ser baremats de la mateixa manera que les persones físiques, en els termes anteriorment relacionats; no obstant això, les persones jurídiques només podran subscriure contractes amb IVACE i amb les empreses participants si les prestacions objecte del contracte estan compreses dins dels fins, objecte, o àmbit d'activitat que, d'acord amb els seus estatuts o regles fundacionals, els siguen propis, de tal manera que no podran formar part de la borsa les persones jurídiques que no complisquen tal exigència de capacitat.  
La documentació ha de presentar-se davant del Registre d'Entrada d'IVACE (Castán Tobeñas, 77, accés pel c/ 9 d'octubre, torre 2, planta S-1, 46086 València), o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el cas que la sol·licitud no estiga omplida en tots els seus termes o no fóra acompanyada de la resta de la documentació exigida, IVACE requerirà el sol·licitant o el representant legal de l'entitat, perquè, en el termini màxim de 10 dies hàbils, esmene la falta o aporte els documents preceptius, amb indicació que si no ho fa, se'l tindrà per desistit de la petició, i es comunicarà tal circumstància.  
  
La constatació d'alguna irregularitat o falsedat en la documentació aportada comporta la denegació de la sol·licitud d'adhesió a la Borsa de personal expert 2016, sense perjuí d'altres accions que hi pogueren correspondre.  
6.3. Avaluació i selecció del personal expert:  
Una comissió d'avaluació valorarà les sol·licituds d'adhesió rebudes, i elevarà una proposta de les que hagen aconseguit almenys la puntuació mínima establida per a cada apartat del barem. En tot cas, una mateixa persona física o jurídica no podrà ser adjudicatària de més de dos especialitats/tutories i el conjunt total dels perfils a integrar en la Borsa de personal expert 2016 serà de 70 professionals.  
  
La dita comissió estarà composta per:  
- Presidència: directora Àrea IVACE Internacional.  
- Secretaria: tècnic/a Àrea IVACE Internacional.  
- Vocal: representant del Departament Jurídic.  
6.4. Documentació a aportar pel personal expert seleccionat:  
Una vegada valorades les sol·licituds i únicament per a aquells perfils proposats per a formar part de la Borsa de personal expert 2016, serà necessari aportar en un termini màxim de 10 dies la documentació següent:  
?en el cas de persones físiques: una fotocòpia de l'alta en el Règim d'Autònoms de la Seguretat Social, així com l'últim pagament efectuat.  
?en el cas de persones jurídiques: certificat de compliment d'obligacions tributàries (AEAT) i davant de la Seguretat Social, així com una còpia de l'escriptura i dels estatuts vigents de la societat.  
?Acceptació del codi de conducta o de bones pràctiques disponible en la pàgina web de l'IVACE: http://www.ivace.es.  
Vista la proposta de la comissió, la Direcció General d'Internacionalització resoldrà les sol·licituds presentades, i es publicarà la composició definitiva de la Borsa de personal expert 2016 en la pàgina web de l'IVACE: http://www.ivace.es.  
Article 7. Assignació de les empreses a formar  
A l'inici IVACE assignarà a cada empresa participant el candidat més idoni dels que constituïsquen la Borsa de personal expert 2016, en funció de criteris objectius, tenint en compte les característiques i necessitats de l'empresa (sector, mercats d'interés, etc.).  
  
  
Article 8. Obligacions del personal expert seleccionat  
A. Amb caràcter general:  
1. Tractar com a confidencial tota la informació de l'empresa participant rebuda a través d'IVACE o de tercers, en relació amb les activitats previstes en el programa formatiu sota el qual presta els servicis.  
  
2. Abstindre's d'intervindre en activitats en què es puga produir un conflicte d'interessos amb els objectius d'IVACE o que puguen suposar competència, excepte acord exprés i per escrit de les parts.  
B. Durant el període de formació a l'empresa participant:  
1. Prestar tots els servicis acordats per IVACE en el marc del programa pel qual presta servicis.  
2. Realitzar totes les activitats acordades amb la major diligència i perícia que tinga com a professional qualificat i, en particular, disposar dels mitjans materials i, si és el cas, humans, necessaris per a desenrotllar la formació, en els termes arreplegats en les presents bases i en el document d'adhesió al programa formatiu.  
3. Mantindre durant la duració del programa les aptituds per a la prestació de tots els servicis mencionats en les presents bases i en el document d'adhesió al programa.  
4. Respondre de tots els danys i perjuís que ocasione en l'execució dels servicis, tant enfront d'IVACE com enfront de tercers.  
5. Guardar confidencialitat durant la vigència de la formació i després, durant un període de cinc (5) anys, respecte de tota la informació rebuda d'IVACE, de l'empresa acollida al Programa formatiu -o que haja rebut de tercers-, en relació amb les activitats previstes en estes bases, i no pot fer-ne un ús diferent del compliment dels fins propis del Programa formatiu, ni cedir-la o transmetre-la a tercers en tot o en part.  
  
6. Presentar a IVACE i a l'empresa participant de la formació els entregables/informes d'activitat sol·licitats per IVACE.  
7. En el cas de persones jurídiques, els professionals que formen part de la Borsa de Tutors per compte de les dites persones jurídiques han de complir estrictament les obligacions assumides per la mercantil en el document d'adhesió al programa formatiu.  
8. El personal expert, quan facture els servicis a les empreses participants, ha d'indicar el percentatge millorat sobre el preu estipulat en el contracte amb l'IVACE, així com la declaració que la bonificació constituïx una ajuda de minimis cofinançada en un 50 % per FEDER Programa Operatiu de la Comunitat Valenciana 2014-2020.  
  
9. La prestació de l'assessorament ha de dur-se a terme en el marc d'un desenrotllament sostenible i de foment de la protecció i millora del medi ambient, i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció del certificat es gestionarà per l'IVACE.  
Quan siga una persona jurídica la sol·licitant, la mercantil de què formen part els professionals integrants de la Borsa de Tutors ha de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental, de la Llei Orgànica 3/2007, de 22 de març, per a la Igualtat Efectiva de Dones i Hòmens, i de la Llei 9/2003, de 2 d'abril, per a la Igualtat entre Dones i Hòmens.  
  
10. La prestació de l'assessorament no ha de vulnerar en cap cas el principi de no-discriminació per raó de sexe, raça, origen ètnic, religió, conviccions, discapacitat, edat o orientació sexual, i ha de facilitar, o almenys no impedir, l'accessibilitat per a les persones amb discapacitat.  
  
11. El personal expert inclòs en la borsa ha de disposar de les autoritzacions administratives preceptives, trobar-se inscrit en els registres públics pertinents, i complir qualssevol altres requisits exigits per les disposicions aplicables.  
12. Els documents justificatius de la prestació del servici d'assessorament han de conservar-se durant el període mínim establit en el Reglament (UE) núm. 1303/2013, del Parlament Europeu i del Consell de 17 de desembre de 2013.  
En eixe sentit, els documents es conservaran o bé en forma d'originals o de còpies compulsades d'originals, o bé en suports de dades comunament acceptats, en especial versions electròniques de documents originals o documents existents únicament en versió electrònica. Els documents es conservaran en una forma que permeta la identificació de les persones interessades durant el període necessari per als fins per als quals es van arreplegar les dades o per als que tracten ulteriorment. Quan els documents només estiguen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables per a auditoria.  
13. En totes les mesures d'informació i comunicació relacionades amb el servici bonificat que duga a terme el personal expert ha d'incloure's:  
?L'emblema de la Unió Europea, de conformitat amb les característiques tècniques establides en l'acte d'execució que adopte la Comissió d'acord amb l'article 115, apartat 4 del Reglament (UE) núm. 1303/2013, i una referència a la Unió Europea;  
?Una referència al Fons FEDER  
Durant la prestació del servici:  
?Ha de publicar en el seu lloc d'internet, en el cas que en tinga, una descripció del servici prestat amb la indicació dels objectius i resultats, i destacar el suport financer de la Unió Europea.  
?Ha de disposar d'un cartell informatiu sobre el servici (d'una grandària mínima A3) en el qual mencionarà l'ajuda financera de la Unió Europea, col·locat en lloc ben visible per al públic, per exemple l'entrada d'un edifici.  
Sobre els seus resultats, el personal expert ha d'incloure el logotip FEDER i la declaració «Projecte cofinançat pels Fons FEDER, dins del Programa Operatiu FEDER de la Comunitat Valenciana 2014-2020» en qualsevol document relacionat amb el servici, així, portades de documents, pantalles de presentació de pàgines web, informes de resultats i conclusions, comunicacions, fotografies d'esdeveniments i certàmens, etc.  
  
Article 9. Revisió de les actuacions de formació  
L'IVACE podrà revisar en qualsevol moment l'actuació de cada un dels professionals que integren la ?Borsa de personal expert 2016, a fi de comprovar que la seua actuació respon a uns estàndards mínims de qualitat, èxit i bones pràctiques.  
En el cas que els proveïdors homologats incompliren els requisits establits en la present normativa i la resta de normes que se'ls apliquen, perdran el dret a la permanència en la borsa, la qual cosa serà decidida per la comissió d'avaluació.  
  
  
DISPOSICIÓ FINAL  
  
Primera  
Es faculta la directora general de l'IVACE/directora d'internacionalització per a dictar les resolucions necessàries per al desplegament, eficàcia i execució de la present convocatòria.  
  
Segona  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de desembre de 2015.- El president de l'IVACE: Rafael Climent González.  
  
  
ANNEX  
Contingut i detalls específics dels programes formatius  
  
  
Tutoria d'iniciació a l'exportació  
  
La formació, de caràcter pràctic, serà impartida per professionals amb experiència en Exportació.  
La labor del personal expert seleccionat per IVACE serà formar les persones indicades per l'empresa corresponent en totes aquelles qüestions relacionades amb la Internacionalització:  
?busca de canals de distribució,  
?negociació comercial,  
?selecció i participació en accions promocionals, etc.  
L'empresa participant i el personal expert aniran analitzant diferents aspectes de l'arrancada de la Internacionalització de l'empresa a través de reunions entre el personal que reba la formació en l'empresa i el personal expert, amb uns continguts prèviament fixats i que permetran a l'empresa comptar amb un pla d'actuació concret en el mercat internacional.  
La formació es desenrotllarà, amb caràcter general, durant 90 hores, en un període màxim de 6 mesos, i la remuneració al personal expert és de quaranta euros per hora (40 ?/hora), IVA exclòs.  
Sempre que a la finalització d'esta formació es valore per part de l'IVACE i del tutor la idoneïtat de la continuïtat del programa, l'empresa participant podrà sol·licitar una ampliació de 30 hores en un període màxim de 3 mesos, i la remuneració al personal expert és de quaranta euros per hora (40 ?/hora), IVA exclòs.  
En cas de realitzar despeses per desplaçaments extraordinaris, com ara desplaçaments, allotjaments, manutenció i la resta, d'acord amb les tasques assignades al personal expert amb motiu de l'execució del pla d'actuació, aniran a càrrec de l'empresa participant de la formació.  
  
El personal expert entregarà un informe parcial als tres mesos de la iniciació de la tutoria, sobre el desenrotllament de la formació i, als sis mesos, un qüestionari de valoració dels resultats del desenrotllament de la tutoria.  
L'empresa participant entregarà un informe parcial als tres mesos de la iniciació de la tutoria, sobre el desenrotllament de la formació i als sis mesos, un qüestionari de valoració dels resultats del desenrotllament de la tutoria.  
  
  
Tutoria en contractació pública internacional  
  
La formació, de caràcter pràctic, serà impartida per professionals amb experiència en contractació pública internacional.  
La labor del personal expert seleccionat per IVACE serà formar les persones indicades per l'empresa corresponent en totes aquelles qüestions relacionades amb les estratègies de contractació pública a nivell internacional.  
Es realitzarà un disseny del pla d'acció, després d'un diagnòstic inicial en què se'n definirà el grau de posicionament i les necessitats formatives:  
- Anàlisi de la posició de l'empresa quant a la seua situació de partida: experiència, àrees d'activitat, servicis i productes exportables, valor afegit i elements diferenciadors.  
- Coneixement del mercat de la contractació pública internacional en els diversos vessants i procediments.  
- Assignació de recursos tècnics i humans.  
- Disseny d'un pla d'acció amb selecció de mercats i organismes contractants.  
- Estratègia d'accés als mercats i organismes.  
La capacitació a l'empresa participant es realitzarà a través de:  
- Reunions presencials en què s'explicarà el procediment que s'ha de seguir i es resoldran les qüestions que sorgisquen.  
- Seguiment a distància dels avanços de l'empresa en cada mòdul formatiu. Per a dur a terme este seguiment a distància s'habilitaran els canals de comunicació necessaris perquè l'empresa compte en tot moment amb un suport personalitzat en la seua capacitació (via telefònica, skype, correu electrònic, etc.).  
La formació es desenrotllarà durant 30 hores, de les quals un mínim de 20 seran presencials, en un període màxim de 3 mesos. La remuneració al personal expert serà de seixanta euros per hora (60 ?/hora), IVA exclòs.  
El personal expert entregarà un informe final als tres mesos de la iniciació de la tutoria, amb les conclusions i recomanacions a l'empresa participant sobre la seua estratègia d'accés a les licitacions internacionals.  
  
Assessorament en preparació d'ofertes de contractació pública internacional  
  
L'assessorament serà realitzat per professionals amb experiència contrastada en l'elaboració d'ofertes i execució de contractes en l'exterior sent client l'administració del país estranger.  
La labor del personal expert seleccionat per IVACE serà acompanyar a l'empresa en l'operativa de la contractació pública, quan el sol·licitant estiga ja actiu en la presentació d'expressions d'interés o ofertes i gestió de contractes públics en altres països.  
L'assistència tècnica inclou  
- El suport a la millora en la selecció de projectes.  
- Millors pràctiques en la preparació d'expressions d'interés.  
- Millors pràctiques en l'elaboració de l'oferta tècnica i financera.  
  
- Metodologies de treball.  
- Millors pràctiques per a la gestió del projecte en els seus aspectes administratius, procedimentals i financers.  
L'assessorament a l'empresa participant es realitzarà a través de:  
- Reunions presencials en què s'explicarà el procediment que s'ha de seguir i es resoldran les qüestions que sorgisquen.  
- Seguiment a distància dels avanços de l'empresa. Per a dur a terme este seguiment a distància s'habilitaran els canals de comunicació necessaris perquè l'empresa compte en tot moment amb un suport personalitzat en la seua capacitació (via telefònica, skype, correu electrònic, etc.).  
L'assessorament es farà durant 40 hores de consultoria, de les quals un mínim de 20 han de ser presencials, en un termini màxim de 6 mesos. La remuneració del personal expert serà de seixanta euros per hora (60 ?/hora), IVA exclòs.  
El personal expert entregarà un informe final, amb la descripció del contingut i abast de l'assessorament prestat a l'empresa participant.  
  
  
  
Expornet, tutoria en màrqueting digital internacional  
  
La formació, de caràcter pràctic, serà impartida per professionals experts en posicionament internacional a través d'internet.  
La labor del personal expert seleccionat per IVACE serà formar les persones indicades per l'empresa participant corresponent en totes aquelles qüestions relacionades amb les estratègies de Màrqueting Digital a escala internacional:  
- Utilització d'internet com a ferramenta de promoció  
- Selecció i planificació de les accions de màrqueting digital més adequades en funció del seu client/usuari, producte/servici, i país.  
- Increment del nombre de contactes comercials a través d'internet i augment de les exportacions.  
- Aparició en les primeres posicions dels buscadors.  
- Enfocament de la seua pàgina web cap als mercats i clients objectiu.  
- Incorporació de les ferramentes més adequades que li permeten sostindre les estratègies i accions en internet fins a la consecució dels seus objectius.  
En definitiva, amb este programa es pretén impulsar l'ús d'internet com a ferramenta comercial d'àmbit internacional, a través del disseny del pla de màrqueting digital.  
La capacitació a l'empresa participant es podrà realitzar a través de:  
  
- Reunions presencials en què s'explicarà el procediment que s'ha de seguir i es resoldran les qüestions que sorgisquen.  
- Seguiment a distància dels avanços de l'empresa en cada mòdul formatiu. Per a dur a terme este seguiment a distància s'habilitaran els canals de comunicació necessaris perquè l'empresa compte en tot moment amb un suport personalitzat en la seua capacitació (via telefònica, skype, correu electrònic, etc.).  
La formació s'impartirà en un període màxim de 8 mesos, consta de tres fases, amb les característiques següents:  
  
Fase I. Objectius i estratègies en internet  
A) Objectiu principal.  
La finalitat d'esta fase és aprendre a arreplegar i analitzar la informació necessària per a poder determinar els objectius i estratègies en internet.  
B) Metodologia.  
- S'analitzarà la presència en internet de l'empresa i la seua familiarització amb les accions que es realitzen en internet.  
- S'analitzarà l'estratègia i model de negoci actual de l'empresa, i destacaran els mercats internacionals en què l'empresa vol reforçar la seua presència en internet.  
- S'analitzarà la competència en internet a nivell quantitatiu i qualitatiu.  
- S'establiran els objectius a aconseguir i estratègies a realitzar.  
- Es plantejarà com hauria de ser el suport web per a arribar a aconseguir objectius en funció de les estratègies plantejades.  
C) Entregables (per mitjans telemàtics):  
- Informe punt d'inici i definició consensuada d'objectius i estratègies.  
- Informe de posicionament en internet respecte als competidors.  
  
- Informe de punts clau davant de la construcció/reforma del lloc web.  
Es recomana la celebració de 2 reunions presencials, una inicial de presa de dades i informació, i una de posterior, per a exposar el diagnòstic generat a partir de l'anàlisi interna de la informació aportada per part de l'empresa participant.  
  
Fase II. Accions de màrqueting digital a nivell internacional  
A) Objectiu principal.  
Aprendre a seleccionar i planificar les accions de màrqueting digital més adequades en funció del seu client/usuari, producte/servici, i país.  
  
B) Metodologia.  
Anàlisi i selecció de ferramentes de màrqueting digital d'acord amb les estratègies i objectius a aconseguir:  
- Determinació del posicionament actual de la pàgina web de l'empresa, proporcionant les recomanacions necessàries per a obtindre un millor posicionament en buscadors natural (orgànic - Search Engine Optimization ?SEO-).  
- Busca i selecció d'altres ferramentes de màrqueting digital com ara els mercats digitals, directoris en línia, estratègies de Search Engine Marketing (SEM), i altres ferramentes com les utilitzades en la Web 2.0 i les xarxes socials - Social Media Marketing (SMM).  
- Recomanacions i metodologia que s'ha de seguir (Analítica Web) per al control i seguiment de les accions realitzades en internet.  
C) Entregables (per mitjans telemàtics):  
- Pla d'accions de màrqueting digital a realitzar.  
- Recomanacions per a sostindre les estratègies i accions en internet en el temps fins a la consecució d'objectius.  
Es recomana la celebració d'una reunió presencial en què s'exposarà el Pla d'Acció, confeccionat basant-se en el diagnòstic i als objectius establits en les reunions prèvies amb l'empresa, i fruit del treball del tutor en col·laboració amb l'empresa participant.  
  
Fase III. Implementació  
A) Objectiu principal.  
Ajudar l'empresa participant a posar en marxa les accions en internet detallades en el pla d'acció, i consolidar l'assessorament en l'aplicació de ferramentes de màrqueting digital en l'estratègia d'internacionalització de l'empresa.  
Donar continuïtat i seguiment al pla d'acció a fi d'assolir els objectius plantejats i arribar a quantificar els resultats obtinguts per a implementar accions de millora.  
B) Metodologia  
Junt amb els responsables de l'empresa participant encarregats del projecte internet, es procedirà a planificar i posar en marxa les diferents accions contingudes en el pla.  
També es definiran recomanacions i metodologia que s'ha de seguir (Analítica Web) per al control i seguiment de les accions realitzades en internet per a arribar al Retorn de la Inversió (ROI).  
C) Entregables  
Recomanacions per a sostindre les estratègies i accions en internet en el temps fins a la consecució d'objectius.  
Es recomana la celebració de tres reunions presencials: una d'inicial per a establir les recomanacions i pautes d'implementació de les accions integrades en el Pla elaborat, una altra per a implementar la metodologia de control i seguiment i una tercera per a avaluar eixos resultats i establir punts de millora.  
La remuneració al personal expert es farà contra l'entrega de la factura corresponent i dels entregables indicats en cada fase, segons els següents imports (IVA exclòs):  
- Fase I: 700 -  
- Fase II: 700 -  
- Fase III: 1.400 -  
  
  
Assessorament en estratègies de marca i comunicació internacional  
  
L'assessorament serà realitzat per professionals amb experiència en estratègies de marca i comunicació internacional.  
La labor del personal expert seleccionat per IVACE serà analitzar els diferents aspectes de l'empresa que permeten determinar el posicionament de l'empresa en el mercat seleccionat, dins de la seua estratègia d'internacionalització.  
La consultoria es durà a terme en un període màxim de tres mesos, i constarà de dos fases.  
  
Fase I. Anàlisi interna i externa.  
A) Contingut.  
1. Anàlisi interna.  
Filosofia i cultura de l'empresa.  
Producte o servici.  
Anàlisi de la marca.  
Estratègies de màrqueting desenrotllades per part de l'empresa (fora de línia i en línia).  
Objectiu de comunicació.  
2. Anàlisi externa.  
El mercat d'interés.  
Anàlisi de la competència i grups d'interés, tant a nivell general com en el mercat concret.  
Públic objectiu.  
3. Una vegada realitzat l'anàlisi, s'emetran una sèrie de recomanacions, que ajuden en:  
La definició del posicionament que ha de tindre l'empresa en el mercat.  
La descripció de la proposta de valor de la marca.  
La definició dels valors a associar a la marca.  
B) Entregables (per mitjans telemàtics).  
Informe de diagnòstic i recomanacions, que continga:  
- Anàlisi interna i externa.  
- Les claus de posicionament basant-se en les que han de desenrotllar-se les polítiques de marca i comunicació en el mercat d'interés.  
- Les claus de comunicació que l'estratègia i objectius de l'empresa pretenen.  
- L'estratègia d'imatge de marca més adequada per a l'empresa.  
- Els elements que la marca ha d'incorporar i desplegar.  
- Les línies fonamentals per a la campanya de desenrotllament de marca.  
- Les línies de treball per a la campanya de comunicació i de mitjans.  
  
Fase II. Estratègia de comunicació i màrqueting i brífing  
A) Contingut.  
4. Elaboració de l'estratègia de comunicació i màrqueting, adequada a les anàlisis prèvies realitzades.  
B) Entregables:  
Proposta de línies d'actuació  
Brífing preparat per a una agència de comunicació / màrqueting  
Es realitzaran un mínim de dos reunions presencials en cada fase per al seguiment correcte dels treballs a realitzar.  
La remuneració al personal expert es farà contra l'entrega de la factura corresponent i dels entregables indicats en cada fase, segons el següent import (IVA exclòs):  
- Fase I: 900 -  
- Fase II: 900 -  
  
  
Cooperació internacional  
  
L'assessorament serà realitzat per professionals amb experiència en estratègies de cooperació empresarial internacional.  
La labor del personal expert seleccionat per IVACE serà treballar amb les empreses integrants del grup de treball (format per un mínim de tres i màxim de 8 empreses), entre altres, en alguns dels aspectes següents:  
- La convergència estratègica entre els objectius individuals dels socis.  
- La compatibilitat i equilibri entre els diferents components del grup.  
- Incentivar la participació activa de tots els components del grup, així com la comunicació entre ells.  
- Seguiment dels passos i terminis del procés  
- Definició ajustada de la nova empresa o grup  
- Establiment de regles i processos per al grup  
Els treballs es podran realitzar a través de:  
- Reunions presencials tant a nivell individual com col·lectiu, per mitjà del desenrotllament de dinàmiques de grup  
- Seguiment a distància per part de l'expert. Per a dur a terme este seguiment s'habilitaran els canals de comunicació necessaris perquè l'empresa compte en tot moment amb un suport personalitzat en la seua capacitació (via telefònica, skype, correu electrònic, etc.).  
La consultoria es realitzarà en un període màxim de 4 mesos, i constarà de dos fases, amb les característiques següents:  
  
Fase I - Establiment del contacte entre possibles socis, caracterització dels socis i selecció del grup de treball final  
Durant esta fase s'estudiarà amb profunditat cada un dels integrants del grup de treball, la seua empresa i oferta comercial, i se'n realitzarà una anàlisi interna així com de la visió individual del projecte, la motivació particular de cada un i la compatibilitat tant estratègica com personal entre ells.  
  
Fase II - Definició estratègica del projecte (país i canal de comercialització) i pla d'empresa  
Delimitació de la línia objecte del projecte, i realització d'una anàlisi adequada. Definició de l'estratègia del grup, i elaboració d'un pla d'empresa, integrant un complet pla de màrqueting, així com l'organització i definició de recursos humans i infraestructura necessària, i el règim de funcionament.  
Entregables (per mitjans telemàtics):  
S'entregarà un informe de conclusions a la finalització de cada fase a cada integrant del grup.  
La remuneració al personal expert es farà contra l'entrega de la factura corresponent i dels entregables indicats en cada fase, segons els següents imports (IVA exclòs):  
- Fase I: 1.000 -  
- Fase II: 2.500 -  
  
  
Tutoria de finançament internacional  
  
La formació, de caràcter pràctic, serà impartida per professionals amb experiència en finançament internacional.  
La labor del personal expert seleccionat per IVACE i triat per les empreses participants en el programa serà formar les persones indicades per l'empresa corresponent en totes les qüestions relacionades amb les estratègies de busca de finançament a escala internacional:  
  
- Anàlisi del model de negoci adaptant-lo a les exigències actuals de mercat.  
- Optimització del model de negoci fent-lo eficient i atractiu.  
  
- Busca de socis financers per a potenciar l'obtenció de finançament.  
- Busca de finançament internacional per a l'exercici de l'activitat d'I+D+i de l'empresa.  
En definitiva, amb este programa es pretén millorar el posicionament competitiu de l'empresa a través del coneixement de les ferramentes per a la busca de finançament internacional específic.  
La capacitació a l'empresa participant es podrà realitzar a través de:  
  
- Reunions presencials en què s'explicarà el procediment que s'ha de seguir i es resoldran les qüestions que sorgisquen.  
- Seguiment a distància dels avanços de l'empresa participant en cada mòdul formatiu. Per a dur a terme este seguiment a distància s'habilitaran els canals de comunicació necessaris perquè l'empresa compte en tot moment amb un suport personalitzat en la seua capacitació (via telefònica, skype, correu electrònic, etc.).  
Amb caràcter general, la formació s'impartirà en un període màxim de 6 mesos, i constarà de 2 fases amb les característiques següents:  
  
Per a busca de finançament internacional en general  
  
Fase I: anàlisi i optimització del model de negoci de l'empresa  
A) Objectiu principal  
La finalitat d'esta fase és:  
D'una banda, aprendre a dissenyar un pla d'empresa (Business Plan) que incloga les principals variables de la companyia com ara vendes, costos fixos, costos variables o marges de contribució.  
D'altra banda, preparar un Teaser d'inversió, document representatiu dels avantatges competitius de l'empresa, orientat a facilitar als potencials inversors el model de negoci de la companyia.  
B) Metodologia:  
- S'analitzaran variables de l'empresa participant com ara el model de negoci actual, la cartera de productes o servicis, la presencia internacional, el pla d'internacionalització, les seues vendes i aliances estratègiques.  
- Es formarà l'empresa participant en l'optimització del model de negoci, fent-lo més eficient i atractiu.  
- Es definiran el Business Plan i el Teaser d'inversió.  
C) Entregables (per mitjans telemàtics):  
- Document d'anàlisi estratègica on s'incorporen els aspectes de millora consensuats amb l'empresa.  
- Business Plan.  
- Teaser d'inversió.  
Es recomana la celebració de 3 reunions presencials: una inicial d'anàlisi de posicionament de l'empresa; una d'intermèdia, de revisió del model de negoci adaptat a mercats internacionals i una posterior, per a definir el Teaser d'inversió.  
  
Fase II: alternatives de finançament internacional  
A) Objectiu principal.  
Aprendre a identificar i seleccionar les fonts d'inversió adequades per al projecte empresarial prèviament definit.  
B) Metodologia.  
- Conéixer les fonts d'inversió privada, entitats bancari o finançament públic.  
- Identificació potencials inversors amb dades de contacte.  
- Guia de passos que s'ha de seguir: recomanació de les directrius a l'empresa participant per a saber negociar i tractar d'obtindre alguna de les fonts de finançament prèviament identificades.  
C) Entregables.  
- Llista d'inversors potencials amb dades de contacte.  
- Llista de directrius a l'empresa per a saber negociar amb les fonts de finançament.  
Es recomana la celebració d'una reunió presencial, per a tractar les tècniques d'identificació i selecció de fonts d'inversió i la forma d'aproximar-s'hi.  
  
Per al cas particular de busca de finançament internacional d'i+D+i  
  
  
Fase I. definició de l'estratègia d'internacionalització de l'activitat d'I+D+i de l'empresa.  
A) Objectiu principal.  
La finalitat d'esta fase és per un costat diagnosticar les capacitats d'I+D+i de l'empresa participant, les seues línies estratègiques d'I+D+i, aliances amb socis internacionals, posicionament en fòrums i plataformes i identificació dels principals projectes d'I+D+i a desplegar en els pròxims anys identificant els programes de finançament internacional més idonis per a dur a terme els projectes. En particular el Programa Marc d'I+D+i H2020 (2014-2020), serà analitzat en detall en eixa fase.  
  
B) Metodologia.  
- S'analitzarà l'estratègia d'I+D+i actual de l'empresa participant amb l'objectiu d'identificar la cartera estratègica de projectes a desenrotllar en el futur amb finançament internacional.  
C) Entregables.  
- Document d'anàlisi estratègica de l'empresa participant consensuat amb l'empresa que definix l'estratègia d'internacionalització de la I+D+i de l'empresa.  
Es recomana la celebració de 3 reunions presencials: una inicial de diagnòstic d'I+D+i de l'empresa participant; una d'intermèdia, de posicionament en fòrums i plataformes i aliances amb socis internacionals i una de posterior, per a identificar els projectes d'I+D+i a desenrotllar, identificant els programes de finançament internacional més idonis per a desenrotllar.  
  
Fase II: implementació de l'estratègia d'I+D+i definida en la Fase I.  
A) Objectiu principal.  
Elaboració de fitxes preliminars (concept-note) dels projectes estratègics internacionals d'I+D+i identificats en la Fase I tenint en compte la convocatòria internacional seleccionada i el rol assumit per l'empresa.  
B) Metodologia:  
Anàlisi de la convocatòria internacional més apropiada per al desenrotllament de cada projecte estratègic tenint en compte la tipologia del projecte. S'identificaran els perfils de socis internacionals requerits per al desenrotllament del projecte i es realitzarà la difusió de les fitxes preliminars en les xarxes internacionals més rellevants i adequades en funció de la convocatòria internacional triada.  
C) Entregables:  
- Llista d'inversors potencials amb dades de contacte (organismes internacionals gestors dels programes internacionals seleccionats).  
- Llista de directrius a l'empresa participant per a saber negociar amb les fonts de finançament (descripció de la metodologia de treball que s'ha de seguir per a la preparació de propostes internacionals d'I+D+i).  
Es recomana la celebració d'una reunió presencial, per a elaborar els concept-note dels projectes internacionals identificats en la fase I i donar les directrius a l'empresa per a negociar amb les fonts de finançament.  
  
Fase III (opcional): elaboració de proposta internacional d'I+D+i identificada en la fase I.  
Es definix una tercera fase opcional, destinada a la preparació d'una de les propostes internacionals d'I+D+i identificades com a projectes estratègics d'I+D+i durant la fase I del programa. La fase III haurà de ser sol·licitada per part de l'empresa participant a IVACE Internacional després de la fase II.  
A) Objectiu principal  
Elaboració i presentació d'una proposta internacional identificada com a projecte estratègic d'I+D+i durant la fase I en el marc d'una convocatòria internacional, on l'empresa ha de participar com a coordinador o soci oficial.  
B) Metodologia  
L'empresa en col·laboració amb el personal expert assignat realitzarà la preparació de la proposta internacional, elaborarà la documentació administrativa i tècnica associada a la convocatòria internacional seleccionada per a la proposta. La fase de preparació de la proposta internacional implica la fase de formació del consorci internacional si així ho requerix la convocatòria internacional.  
C) Entregables  
Documentació associada a la proposta internacional objecte de la tercera fase (documentació administrativa i tècnica). En el cas que la tercera fase finalitze i la proposta no s'haja presentat en la convocatòria internacional seleccionada, es presentarà com a entregable de la fase la versió disponible de la proposta internacional en preparació.  
  
Actualització de l'anàlisi estratègica d'I+D+i elaborada durant la fase I del programa.  
Es recomana la celebració de dos reunions presencials per al seguiment de la correcta realització dels treballs.  
La remuneració al personal expert pels sis mesos inicials de la tutoria, es farà contra l'entrega de la factura corresponent i dels entregables indicats en cada fase, segons els següents imports (IVA exclòs):  
  
- Fase I: 2.700 -  
- Fase II: 900 -  
Per al cas particular en què tinguera lloc la fase III (addicional) en la busca de finançament internacional d'I+D+i, la remuneració al personal expert es farà igualment contra l'entrega de la factura corresponent i dels entregables indicats en la fase, per un import de 1.800 - (IVA exclòs).